भगत सिंह के सहयोगी : बटुकेश्वर दत्त’ भारतीय स्वतंत्रता संग्राम के अनूठे क्रांतिकारी बटुकेश्वर दत्त के जन्मशताब्दी वर्ष (2010) पर उनके जीवन-संघर्ष पर लिखी न्यायाधीश अनिल वर्मा (मध्य प्रदेश) की परकाया-प्रवेश करती 18 अध्यायों व चार परिशिष्टों में विभक्त दुर्लभ दस्तावेज है। लेखक अनिल वर्मा मूलतः क्रांतिकारी राजगुरू पर लिखी ‘अजेय क्रांतिकारी राजगुरू’ (2008) व ‘सातार तट और आजाद’ (2010) पुस्तकों के लिए जाने जाते है। 18 नवंबर 1910 को बंगाल के बर्धमान जिले में जन्मे बटुकेश्वर दत्त पर लिखी किसी भी भाषा की यह संभवतः पहली पुस्तक है। इसमें ऐतिहासिक ‘असेंबली बमकांड में लाहौर हाईकोर्ट का फैसला’ बटुकेश्वर दत्त और भगतसिंह की मित्रता व माँ विद्यावती के संस्मरण है।